CELEX: 
Language: lt
Date: 2022-03-10 00:00:00
Title: KOMISIJOS DELEGUOTASIS REGLAMENTAS (ES) /... kuriuo Europos Parlamento ir Tarybos reglamentas (ES) Nr. 600/2014 papildomas nustatant mokesčius, susijusius su Europos vertybinių popierių ir rinkų institucijos vykdoma duomenų teikimo paslaugų teikėjų priežiūra

AIŠKINAMASIS MEMORANDUMAS
            
            
               1.DELEGUOTOJO AKTO BENDROSIOS APLINKYBĖS
            
            
               2019 m. gruodžio 27 d. Oficialiajame leidinyje paskelbtas Reglamentas (ES) 2019/2175, kuriuo iš dalies keičiamas Reglamentas (ES) Nr. 600/2014 dėl finansinių priemonių rinkų (FPRR). Juo Europos vertybinių popierių ir rinkų institucijai (EVPRI) suteikiami tiesioginiai įgaliojimai išduoti veiklos leidimus duomenų teikimo paslaugų teikėjams (DTPT) ir vykdyti jų priežiūrą, išskyrus tuos patvirtintus pranešimų teikimo subjektus (PPTS) ir patvirtintus skelbimo subjektus (PSS), kuriems, nukrypstant nuo FPRR, dėl jų riboto aktualumo vidaus rinkai veiklos leidimus išduoda ir kurių priežiūrą vykdo valstybės narės kompetentinga institucija. 
            
            
               Kaip nustatyta FPRR 38n straipsnio 1 dalyje, EVPRI duomenų teikimo paslaugų teikėjams turi taikyti mokesčius ir tais mokesčiais turi būti padengiamos visos būtinos EVPRI išlaidos, susijusios su leidimų išdavimu duomenų teikimo paslaugų teikėjams ir jų priežiūra. Iš duomenų teikimo paslaugų teikėjo imamo mokesčio dydis turi būti proporcingas duomenų teikimo paslaugų teikėjo apyvartai. Iš šių mokesčių taip pat turėtų būti dengiamos visos atlygintinos išlaidos, kurių kompetentingos institucijos gali patirti dėl pagal FPRR 38o straipsnį EVPRI joms perduotų užduočių. Įgaliojimai priimti deleguotąjį aktą nustatyti FPRR 38n straipsnio 3 dalyje. Pagal tą nuostatą Komisijai suteikiami įgaliojimai priimti deleguotąjį aktą, kuriame būtų nustatytos mokesčių rūšys, tai, už ką jie turi būti mokami, mokesčių dydžiai ir jų mokėjimo būdas.
            
            
               2.KONSULTACIJOS PRIEŠ PRIIMANT AKTĄ
            
            
               2020 m. birželio 18 d. Komisija paprašė EVPRI nuomonės (techninės rekomendacijos) dėl Komisijos deleguotųjų reglamentų, kurie turi būti priimti pagal FPRR 2 straipsnio 3 dalį, 38k straipsnio 10 dalį ir 38 straipsnio 3 dalį.
            
            
               Po nuodugnaus techninio vertinimo 2020 m. lapkričio 20 d. – 2021 m. sausio 4 d. EVPRI surengė viešas konsultacijas dėl techninių numatomų nukrypti leidžiančiai nuostatai ir mokesčiams skirtų deleguotųjų reglamentų aspektų. Šiose viešose konsultacijose dalyvavo 11 suinteresuotųjų subjektų. Pagrindiniai aspektai, į kuriuos konsultacijų respondentai atkreipė dėmesį, yra susiję su tuo, kad nustatant minimalų mokestį turi būti užtikrinta, kad duomenų teikimo paslaugų teikėjai nepatirtų nuostolių (susigrąžintų išlaidas), su galimu mokesčių padidėjimu duomenų teikimo paslaugų teikėjų klientams ir su (išankstiniu) mokesčių skaidrumu. Kiti klausimai susiję su pajamų naudojimu mokesčiams nustatyti, nacionalinės priežiūros ir EVPRI priežiūros mokesčių skirtumais ir rinkos būkle. Komisija pažymi, kad mokesčiai grindžiami kitų metų EVPRI priežiūros biudžetu, kurį turi patvirtinti Komisija. Komisija sutinka su EVPRI, kad atskiro duomenų teikimo paslaugų teikėjo (DTPT) pajamų dalis konkrečioje kategorijoje (t. y. PSS arba PPTS), palyginti su visų konkrečios kategorijos DTPT (t. y. visų PSS arba visų PPTS) bendromis pajamomis, yra vienas iš kelių galimų kriterijų, kuriais remiantis būtų galima nustatyti metinių mokesčių sumą atskiriems DTPT. Minimalus mokestis susijęs su nekintama EVPRI veikla, kaip antai periodiniu informacijos rinkimu, ir juo užtikrinama, kad dėl pajamomis grindžiamo paskirstymo didžiausi DTPT nebūtų atsakingi už mažiausių DTPT mokesčius. 
            
            
               Techninę rekomendaciją EVPRI Komisijai pateikė 2021 m. kovo 23 d.
            
            
               2021 m. liepos 19 d. dėl EVPRI techninės rekomendacijos ir šio deleguotojo akto turinio Komisija konsultavosi su Europos vertybinių popierių komiteto ekspertų grupe (EVPKEG). Nė vienas iš EVPKEG narių nepateikė pastabų dėl mokesčio nustatymo.
            
            
               Laikantis Tarpinstituciniame susitarime dėl geresnės teisėkūros nustatytų principų, deleguotojo reglamento projektas buvo paskelbtas Geresnio reglamentavimo portale, kad keturių savaičių laikotarpiu nuo 2021 m. liepos 29 d. iki rugpjūčio 27 d. būtų galima dėl jo teikti pastabas. Gautos pastabos buvo atidžiai išnagrinėtos prieš nusprendžiant deleguotąjį reglamentą priimti. Gauti aštuoni atsiliepimai. Dauguma atsiliepimų buvo susiję su priežiūros mokesčių dydžiu, kuris nustatomas EVPRI biudžete ir prie Reglamento (ES) 2019/2175 pridėtoje finansinėje teisės akto pasiūlymo pažymoje. Taip pat gauti nevienareikšmiai atsiliepimai dėl minimalių mokesčių dydžio ir rinkos dalies apskaičiavimo būdo. Be to, kai kurie respondentai norėjo iki 2022 m. sausio 1 d. turėti daugiau aiškumo dėl to, kuriems subjektams būtų taikoma EVPRI priežiūra, ir dėl mokesčių dydžio. Galiausiai vienas respondentas iškėlė klausimą dėl to, kad tais metais, kai atlikus pakartotinį vertinimą DTPT priežiūrą EVPRI perduoda NKI, šis DTPT neturėtų mokėti viso metinio priežiūros mokesčio. Buvo įtraukta nuostata, kad tokiu atveju metinis mokestis sumažinamas proporcingai mėnesių, kuriuos DTPT priežiūrą vykdė EVPRI, sumai.  
            
            
               Poveikio vertinimas neatliktas dėl šių priežasčių:
            
            
               –šiame deleguotajame reglamente iš esmės atsižvelgiama į priemones, kurias EVPRI siūlė techninėje rekomendacijoje;
            
            
               –reglamente priimtas sprendimas nustatyti mokesčių kriterijus. Bendri tikslai ir šių taisyklių poreikis išdėstyti poveikio vertinime, pridėtame prie Komisijos pasiūlymo dėl Reglamento (ES) 2019/2175;
            
            
               –į šį deleguotąjį aktą įtrauktos nuostatos dėl mokesčių yra procedūrinio pobūdžio. Šis deleguotasis reglamentas grindžiamas anksčiau priimtais deleguotaisiais reglamentais dėl EVPRI priežiūros kompetencijos sričiai priklausančių mokesčių kriterijų. 
            
            
               3.DELEGUOTOJO AKTO TEISINIAI ASPEKTAI
            
            
               Siūlomo deleguotojo reglamento 1 straipsnyje nustatytos atitinkamų sąvokų apibrėžtys.
            
            
               Siūlomo deleguotojo reglamento 2–8 straipsniuose išdėstytos nuostatos dėl mokesčių. Straipsniuose nurodytas mokesčio pagrindas.
            
            
               Siūlomo deleguotojo reglamento 9–11 straipsniuose išdėstytos baigiamosios nuostatos. Straipsniuose pateikiamos pereinamojo laikotarpio nuostatos, įskaitant 2022 m. mokesčių sistemą, 2023 m. mokesčių rinkimo metodiką ir įsigaliojimą.
            
            
               KOMISIJOS DELEGUOTASIS REGLAMENTAS (ES) …/...
            
         
         
            
               2022 03 10
            
            
               kuriuo Europos Parlamento ir Tarybos reglamentas (ES) Nr. 600/2014 papildomas nustatant mokesčius, susijusius su Europos vertybinių popierių ir rinkų institucijos vykdoma duomenų teikimo paslaugų teikėjų priežiūra
            
            
               EUROPOS KOMISIJA,
            
            
               atsižvelgdama į Sutartį dėl Europos Sąjungos veikimo,
            
            
               atsižvelgdama į 2014 m. gegužės 15 d. Europos Parlamento ir Tarybos reglamentą (ES) Nr. 600/2014 dėl finansinių priemonių rinkų, kuriuo iš dalies keičiamas Reglamentas (ES) Nr. 648/2012
                  1
               , ypač į jo 38n straipsnio 3 dalį,
            
            
               kadangi:
            
            
               (1)atsižvelgiant į tarpvalstybinį rinkos duomenų tvarkymo aspektą, duomenų kokybę ir būtinybę pasiekti masto ekonomiją ir siekiant išvengti neigiamo galimų skirtumų poveikio tiek duomenų kokybei, tiek duomenų teikimo paslaugų teikėjų užduotims, Europos Parlamento ir Tarybos reglamentu (ES) 2019/2175
                  2
                Europos vertybinių popierių ir rinkų institucijai (EVPRI) perduoti su duomenų teikimo paslaugų teikėjų (toliau – DTPT) veikla Sąjungoje susiję veiklos leidimų išdavimo ir priežiūros įgaliojimai; 
            
            
               (2)svarbu nustatyti mokesčius, kuriuos EVPRI gali taikyti už duomenų teikimo paslaugų teikėjų paraiškų teikimą, veiklos leidimų išdavimą ir priežiūrą; 
            
            
               (3)iš DTPT imamais mokesčiais siekiama padengti visas EVPRI išlaidas, susijusias su DTPT veiklos leidimų išdavimu ir priežiūra. Priežiūros veikla apima tokius veiksmus: valdymo organo tinkamumo vertinimą, priežiūrą, DTPT organizacinių reikalavimų laikymąsi, naudojimąsi įgaliojimais reikalauti informacijos, vykdyti tyrimus ir atlikti patikrinimus vietoje bei nustatyti priežiūros priemones. EVPRI savo biudžetą vertina kasmet; 
            
            
               (4)nustatomas toks už EVPRI veiklą, susijusią su DTPT, taikomų mokesčių dydis, kad nesusidarytų didelis deficitas arba perteklius. Tais atvejais, kai nuolat susidaro didelis perteklius arba deficitas, mokesčių dydis turėtų būti persvarstytas;
            
            
               (5)DTPT turėtų pateikti savo paraišką EVPRI, kad nukrypti leidžiančios nuostatos kriterijai būtų taikomi vienodai. Pirmuoju paraiškos teikimo etapu EVPRI turėtų nustatyti, ar DTPT gali būti taikoma nukrypti leidžianti nuostata dėl EVPRI priežiūros. Jei nukrypti leidžiančios nuostatos taikymo kriterijai tenkinami, EVPRI paraišką turėtų perduoti nacionalinei kompetentingai institucijai. Šiuo atveju EVPRI neturėtų imti jokio mokesčio. Fiksuoti mokesčiai, susiję su EVPRI išduodamu veiklos leidimu, turėtų būti padalyti į paraiškos mokestį, kuris turėtų būti susijęs su paraiškos išsamumo vertinimu, ir veiklos leidimo išdavimo mokestį. Veiklos leidimų išdavimo procesas turėtų būti užbaigtas per šešis mėnesius; 
            
            
               (6)EVPRI įvertina, ar DTPT, kuriems jau išduotas veiklos leidimas nacionaliniu lygmeniu, nuo 2022 m. sausio 1 d. pateks į EVPRI priežiūros taikymo sritį, ir informuoja atitinkamus DTPT. DTPT, kuriems jau išduotas veiklos leidimas nacionaliniu lygmeniu, neturėtų pakartotinai gauti veiklos leidimo iš EVPRI. Šie DTPT jau atitinka DTPT taikomus reikalavimus ir neturėtų mokėti už EVPRI veiklos leidimų išdavimo proceso dubliavimą; 
            
            
               (7)EVPRI taikomi metiniai mokesčiai turėtų padengti visas su DTPT susijusios veiklos išlaidas. EVPRI turėtų kasmet įvertinti savo priežiūros biudžetą, susijusį su kiekvienos rūšies DTPT, ir iš kiekvieno DTPT imti mokestį, kuris būtų proporcingas jo pajamoms, palyginti su visų tos pačios rūšies DTPT bendromis pajamomis. Pajamos, susijusios su veikla, tiesiogiai papildančia pagrindines DTPT paslaugas, turėtų būti įtraukiamos apskaičiuojant pagrindu imamą apyvartą, jei tikėtina, kad jos turės poveikio EVPRI vykdomai DTPT priežiūrai, ir jos dar nėra įtrauktos į atskirą priežiūros veiklą. Minimaliu mokesčiu, taikomu patvirtintiems skelbimo subjektams (PSS) ir patvirtintiems pranešimų teikimo subjektams (PPTS), padengiamos fiksuotos išlaidos, susijusios su prašymais pateikti informaciją, vykdoma stebėsena ir tyrimais. Metinis mokestis taikomas kalendoriniams metams; 
            
            
               (8)EVPRI gali pavesti priežiūros užduotis nacionalinėms kompetentingoms institucijoms; tokiu atveju EVPRI turėtų kompensuoti nacionalinėms kompetentingoms institucijoms jų patirtas išlaidas; 
            
            
               (9)kadangi sunku surinkti informaciją apie išlaidomis grindžiamą priežiūrą 2022 m., būtina numatyti pereinamojo laikotarpio nuostatą, kurioje būtų numatytas fiksuotojo mokesčio apskaičiavimo metodas, taikomas pirmaisiais EVPRI vykdomos priežiūros metais ir pagrįstas lengvai gaunamais ir objektyviais duomenimis. Siekiant laikytis proporcingumo principo, reikėtų atskirti DTPT, naudojant sandorių skaičių kaip atskirų DTPT svarbos visų DTPT atžvilgiu pakaitinį kintamąjį. Apskaičiuojant priežiūros mokestį kiekvienam DTPT už 2022 m. turėtų būti remiamasi nacionalinių kompetentingų institucijų pateikta informacija apie sandorius, kuriuos PSS ir PPTS paskelbė arba apie kuriuos pranešė 2021 m. pirmąjį pusmetį, ir jis turėtų būti skirtingas dideliems ir mažiems DTPT; 
            
            
               (10)audituotų DTPT finansinių ataskaitų bus reikalaujama tik tuomet, kai EVPRI perims DTPT priežiūros funkcijas. Todėl būtina numatyti pereinamojo laikotarpio nuostatą, kad būtų galima pritaikyti 2023 m. skirtą pajamų apskaičiavimo metodą taip, kad pirmiausia metinio priežiūros mokesčio už 2023 m. mokėjimas būtų pagrįstas pirmųjų šešių 2022 m. mėnesių neaudituotų finansinių ataskaitų informacija. Antruoju etapu turėtų būti nustatytas koregavimo mechanizmas, kad mokestis būtų grindžiamas visų 2022 m. audituotomis finansinėmis ataskaitomis; 
            
            
               (11)siekiant užtikrinti sklandų naujos DTPT priežiūros sistemos, nustatytos Reglamento (ES) 2019/2175 4 straipsniu, veikimą, šis reglamentas turėtų įsigalioti skubos tvarka, 
            
            
               PRIĖMĖ ŠĮ REGLAMENTĄ:
            
            
               1 straipsnis 
               Apibrėžtis 
            
            
               Šiame reglamente duomenų teikimo paslaugų teikėjas (DTPT) – patvirtintas skelbimo subjektas arba patvirtintas pranešimų teikimo subjektas, kaip apibrėžta Reglamento (ES) Nr. 600/2014 2 straipsnio 1 dalies 34 punkte ir 2 straipsnio 1 dalies 36 punkte.
            
         
         
            
               2 straipsnis 
               Paraiškos mokestis ir mokestis už veiklos leidimo išdavimą
            
            
               1.Kai DTPT teikia paraišką dėl leidimo teikti duomenų teikimo paslaugas, jis sumoka:
            
            
               (a)20 000 EUR PSS ir PPTS paraiškos mokestį už pirmąją paraišką ir 10 000 EUR už kiekvieną kitą paraišką dėl leidimo teikti papildomas duomenų teikimo paslaugas išdavimo, jei pareiškėjui netaikoma nukrypti leidžianti nuostata pagal [įrašyti nuorodą į deleguotąjį reglamentą dėl nukrypti leidžiančios nuostatos kriterijų, C(2021) 9430 final];
            
            
               (b)80 000 EUR PSS ir PPTS veiklos leidimo išdavimo mokestį už pirmąjį leidimą ir 40 000 EUR už kiekvieno kito leidimo teikti papildomas duomenų teikimo paslaugas išdavimą, jei pareiškėjui netaikoma nukrypti leidžianti nuostata pagal [įrašyti nuorodą į deleguotąjį reglamentą dėl nukrypti leidžiančios nuostatos kriterijų, C(2021) 9430 final].
            
            
               3 straipsnis 
               Metiniai priežiūros mokesčiai
            
            
               1.DTPT, kuriam taikoma EVPRI priežiūra, moka metinį priežiūros mokestį. 
            
            
               2.Bendras metinis priežiūros mokestis ir metinis priežiūros mokestis už konkretų DTPT apskaičiuojami taip:
            
            
               (a)bendras metinis priežiūros mokestis konkrečiais n metais yra numatomos išlaidos, susijusios su DTPT veiklos priežiūra pagal Reglamentą (ES) Nr. 600/2014, įtrauktos į tų metų EVPRI biudžetą;
            
            
               (b)duomenų teikimo paslaugų teikėjo tam tikrų n metų metinis priežiūros mokestis yra pagal a punktą nustatytas bendras metinis priežiūros mokestis, padalytas visiems duomenų teikimo paslaugų teikėjams, kuriems veiklos leidimai išduoti n metais, proporcingai jų pagrindu imamai apyvartai, apskaičiuotai pagal 4 straipsnį. 
            
            
               3.EVPRI veiklos leidimą gavęs PSS arba PPTS jokiu būdu nemoka mažesnio kaip 30 000 EUR metinio priežiūros mokesčio. 
            
            
               Jeigu subjektui taikomi minimalūs priežiūros mokesčiai už daugiau nei vieną duomenų teikimo paslaugą, jis moka minimalų priežiūros mokestį už kiekvieną teikiamą paslaugą. 
            
            
               4.Nukrypstant nuo 2 ir 3 dalių, pirmųjų metų mokestis apskaičiuojamas sumažinant 2 straipsnio 1 dalies b punkte nurodytą veiklos leidimo išdavimo mokestį, taikant koeficientą, lygų dienoms nuo leidimo išdavimo iki metų pabaigos, padalytoms iš bendro tų metų dienų skaičiaus. Taigi jis skaičiuojamas taip:
            
            
               duomenų teikimo paslaugų teikėjo pirmųjų metų mokestis = Min (veiklos leidimo išdavimo mokestis, veiklos leidimo išdavimo mokestis * koeficientas)
            
            
               Koeficientas = 
            
            
               Tais atvejais, kai DTPT veiklos leidimas išduotas gruodžio mėn., pirmųjų metų priežiūros mokesčio jis nemoka. 
            
            
               5.Nukrypstant nuo 2 ir 3 dalių, jei atlikus [įrašyti nuorodą į deleguotąjį reglamentą dėl nukrypti leidžiančios nuostatos kriterijų, C(2021) 9430 final] 1 straipsnio 3 dalyje nurodytą pakartotinį vertinimą nusprendžiama DTPT taikyti nukrypti leidžiančią nuostatą dėl EVPRI priežiūros, metinis priežiūros mokestis už metus, kuriais taikoma nukrypti leidžianti nuostata, apskaičiuojamas tik už 5 tų metų mėnesius, kuriais EVPRI pagal [įrašyti nuorodą į deleguotąjį reglamentą dėl nukrypti leidžiančios nuostatos kriterijų, C(2021) 9430 final] 1 straipsnio 4 dalį ir toliau vykdo DTPT priežiūrą. 
            
            
               4 straipsnis 
               Pagrindu imama apyvarta
            
            
               1.Šio reglamento tikslais DTPT saugo audituotas finansines ataskaitas, kuriose atskirai nurodoma bent jau:
            
            
               (a)pajamos, gautos teikiant PPTS paslaugas;
            
            
               (b)pajamos, gautos teikiant PSS paslaugas;
            
         
         
            
               (c)pajamos, gautos teikiant papildomas paslaugas, susijusias su PPTS veikla;
            
            
               (d)pajamos, gautos teikiant papildomas paslaugas, susijusias su PSS veikla.
            
            
               2.DTPT pagrindu imama apyvarta atitinkamais n metais yra šių elementų suma: 
            
            
               (a)jo pajamų, gautų vykdant pagrindines PPTS arba PSS paslaugų teikimo funkcijas, remiantis n−2 metų audituotomis finansinėmis ataskaitomis arba, jei jos dar neparengtos, ankstesnių n−3 metų finansinėmis ataskaitomis, ir
            
            
               (b)jo pagrindu imamų pajamų, gautų teikiant papildomas PPTS arba PSS paslaugas, remiantis n−2 metų audituotomis finansinėmis ataskaitomis arba, jei jos dar neparengtos, ankstesnių n−3 metų finansinėmis ataskaitomis, 
            
            
               padalyta iš:
            
            
               (c)visų PPTS arba PSS pajamų, gautų vykdant pagrindines PPTS arba PSS paslaugų teikimo funkcijas, remiantis n−2 metų audituotomis finansinėmis ataskaitomis arba, jei jos dar neparengtos, ankstesnių n−3 metų finansinėmis ataskaitomis, ir
            
            
               (d)visų pagrindu imamų pajamų, gautų teikiant papildomas PPTS arba PSS paslaugas, remiantis n−2 metų audituotomis finansinėmis ataskaitomis arba, jei jos dar neparengtos, ankstesnių n−3 metų finansinėmis ataskaitomis, sumos.
            
            
               3.Jeigu duomenų teikimo paslaugų teikėjas visus n−2 metus veiklos nevykdė, jo pagrindu imama apyvarta apskaičiuojama pagal 2 dalyje pateiktą formulę, ekstrapoliuojant vertes, apskaičiuotas mėnesiais, kuriais duomenų teikimo paslaugų teikėjas n−2 metais vykdė veiklą, visiems n−2 metams. 
            
            
               4.DTPT kasmet pateikia EVPRI 1 dalyje nurodytas audituotas finansines ataskaitas. Dokumentai elektroninėmis priemonėmis pateikiami EVPRI ne vėliau kaip kiekvienų n−1 metų rugsėjo 30 d. Jei DTPT veiklos leidimas išduotas po rugsėjo 30 d., jis pateikia duomenis iš karto po leidimo išdavimo ir iki leidimo išdavimo metų pabaigos.
            
            
               5 straipsnis
               Bendra mokėjimo tvarka
            
            
               1.Visi mokesčiai mokami eurais. Jų mokėjimo būdai nurodyti 6 ir 7 straipsniuose.
            
            
               2.Už pavėluotą mokėjimą skaičiuojami Europos Parlamento ir Tarybos reglamento (ES, Euratomas) 2018/1046
                  3
                99 straipsnyje nustatyti delspinigiai.
            
            
               6 straipsnis 
               Paraiškos mokesčio ir mokesčio už veiklos leidimo išdavimą mokėjimas
            
            
               1.Visi mokesčiai už paraiškas, veiklos leidimų išdavimą ar galiojimo pratęsimą tampa mokėtini tuo metu, kai DTPT pateikia paraišką, ir sumokami per 30 dienų nuo EVPRI sąskaitos faktūros išrašymo dienos.
            
            
               2.Jei DTPT nusprendžia atsiimti savo paraišką dėl veiklos leidimo išdavimo prieš EVPRI priimant pagrįstą sprendimą išduoti arba atsisakyti išduoti veiklos leidimą, paraiškos arba leidimo išdavimo mokesčiai negrąžinami.
            
            
               7 straipsnis 
               Metinių priežiūros mokesčių mokėjimas
            
            
               1.3 straipsnyje nurodytas metinis priežiūros mokestis tampa mokėtinas kiekvienų kalendorinių metų pradžioje ir visa jo suma sumokama EVPRI per pirmuosius tris tų metų mėnesius. EVPRI pateikia sąskaitą faktūrą, kurioje nurodoma visa priežiūros mokesčio suma, ne vėliau kaip likus trisdešimčiai dienų iki galutinės mokėjimo dienos. Mokesčiai apskaičiuojami remiantis naujausia turima informacija apie metinius mokesčius. 
            
            
               2.Kai DTPT nusprendžia atsisakyti savo veiklos leidimo, metinis priežiūros mokestis negrąžinamas. 
            
            
               8 straipsnis 
               Kompensavimas nacionalinėms kompetentingoms institucijoms
            
         
         
            
               1.Kai EVPRI užduotis perduoda nacionalinėms kompetentingoms institucijoms, nacionalinė kompetentinga institucija nesusigrąžina išlaidų, patirtų vykdant EVPRI pavestas priežiūros užduotis, tiesiogiai iš DTPT. 
            
            
               2.EVPRI kompensuoja kompetentingos institucijos faktines išlaidas, patirtas vykdant veiklą pagal Reglamentą (ES) Nr. 600/2014, visų pirma susijusias su bet kokių užduočių pavedimu pagal Reglamento (ES) Nr. 600/2014 38o straipsnį.
            
            
               3.EVPRI užtikrina, kad nacionalinėms kompetentingoms institucijoms atlygintinos išlaidos atitiktų šias sąlygas: 
            
            
               (a)EVPRI ir nacionalinė kompetentinga institucija dėl jų turėtų būti iš anksto susitarusios; 
            
            
               (b)jos turėtų būti proporcingos atitinkamos DTPT apyvartai ir 
            
            
               (c)jos neturėtų būti didesnės už bendrą atitinkamo DTPT sumokėtą priežiūros mokesčių sumą. 
            
            
               4.Sprendimai dėl EVPRI užduočių perdavimo nacionalinėms kompetentingoms institucijoms priimami atskirai, juos galima bet kuriuo metu atšaukti ir jie nedaro poveikio konkrečiam DTPT taikomų mokesčių sumai.
            
            
               9 straipsnis 
               2022 m. pereinamojo laikotarpio nuostata
            
            
               1.Siekiant apskaičiuoti 2022 m. metinį priežiūros mokestį, taikytiną EVPRI prižiūrimiems DTPT, EVPRI renka fiksuotą mokestį, pagrįstą šiais skaičiavimais:
            
            
               (a)350 000 EUR PSS, kurie paskelbė apie sandorius dėl nuosavybės arba ne nuosavybės priemonių, sudarančius daugiau nei 10 % bendro sandorių, apie kuriuos paskelbė visi veiklos leidimus turintys PSS, skaičiaus per pirmuosius šešis 2021 m. mėnesius, kaip pranešė atitinkama kompetentinga institucija; 
            
            
               (b)50 000 EUR PSS, kurie paskelbė apie sandorius dėl nuosavybės arba ne nuosavybės priemonių, sudarančius mažiau nei 10 % bendro sandorių, apie kuriuos paskelbė visi veiklos leidimus turintys PSS, skaičiaus per pirmuosius šešis 2021 m. mėnesius, kaip pranešė atitinkama kompetentinga institucija; 
            
            
               (c)650 000 EUR PPTS, kurie atitinkamai kompetentingai institucijai pateikė pranešimus apie sandorius, sudarančius daugiau nei 10 % bendro pranešimų apie sandorius, kuriuos kompetentingoms institucijoms pateikė visi veiklos leidimus turintys PPTS, skaičiaus per pirmuosius šešis 2021 m. mėnesius, kaip pranešė atitinkama kompetentinga institucija;
            
            
               (d)50 000 EUR PPTS, kurie atitinkamai kompetentingai institucijai pateikė pranešimus apie sandorius, sudarančius mažiau nei 10 % bendro pranešimų apie sandorius, kuriuos kompetentingoms institucijoms pateikė visi veiklos leidimus turintys PPTS, skaičiaus per pirmuosius šešis 2021 m. mėnesius, kaip pranešė atitinkama kompetentinga institucija.
            
            
               2.EVPRI atitinkamiems PSS ir PPTS pateikia sąskaitą faktūrą, kurioje nurodoma visa mokesčių už 2022 m. suma, kiek praktiškai įmanoma greičiau po to, kai pradedamas taikyti šis reglamentas, bet ne vėliau kaip likus trisdešimčiai dienų iki galutinės mokėjimo dienos.
            
            
               10 straipsnis 
               2023 m. pereinamojo laikotarpio nuostata
            
            
               1.Nuo 2023 m. sausio 1 d. EVPRI prižiūrimiems DTPT taikomas metinis priežiūros mokestis už 2023 m., apskaičiuojamas pagal 3 straipsnį. Tačiau, taikant 4 straipsnio 2 dalį, DTPT pagrindu imama apyvarta apskaičiuojama pagal 2 dalį.
            
            
               2.Taikant 1 dalį, DTPT pagrindu imama apyvarta yra šių elementų suma:
            
            
               (a)DTPT pajamų, gautų vykdant pagrindines PPTS arba PSS paslaugų teikimo funkcijas per pirmuosius šešis 2022 m. mėnesius, ir
            
            
               (b)DTPT pajamų, gautų teikiant papildomas paslaugas, susijusias su PPTS arba PSS veikla, per pirmuosius šešis 2022 m. mėnesius,
            
            
               padalyta iš:
            
         
         
            
               (c)visų leidimus turinčių PSS arba PPTS bendrų pajamų, gautų vykdant pagrindines PPTS arba PSS paslaugų teikimo funkcijas per pirmuosius šešis 2022 m. mėnesius, ir
            
            
               (d)visų PSS arba PPTS bendrų pajamų, gautų teikiant papildomas paslaugas, susijusias su PPTS arba PSS veikla, per pirmuosius šešis 2022 m. mėnesius, sumos.
            
            
               Iki 2022 m. rugsėjo 30 d. DTPT informuoja EVPRI apie pajamų, gautų vykdant pagrindines PPTS arba PSS paslaugų teikimo funkcijas per pirmuosius šešis 2022 m. mėnesius, sumą ir apie pajamų, gautų teikiant papildomas paslaugas, susijusias su PPTS arba PSS veikla, per pirmuosius šešis 2022 m. mėnesius, sumą.
            
            
               3.Kai tik tampa prieinamos 2022 m. audituotos finansinės ataskaitos, 1 dalyje nurodyti DTPT nedelsdami pateikia tas audituotas finansines ataskaitas EVPRI pagal 4 straipsnio 1 dalį.
            
            
               4.EVPRI apskaičiuoja, ar yra skirtumas tarp metinio priežiūros mokesčio už 2023 m., kurį DTPT sumokėjo pagal 2 dalį, ir už 2023 m. mokėtino metinio priežiūros mokesčio, apskaičiuoto remiantis pagal 3 dalį gautomis audituotomis finansinėmis ataskaitomis.
            
            
               5.EVPRI pateikia DTPT pirmą sąskaitą faktūrą, kurioje nurodoma priežiūros mokesčio už 2023 m. suma, kaip nurodyta 2 dalyje, ne vėliau kaip likus trisdešimčiai dienų iki galutinės mokėjimo dienos.
            
            
               Kai tampa prieinama visų DTPT informacija, nurodyta 3 dalyje, EVPRI pateikia DTPT antrą sąskaitą faktūrą, kurioje nurodoma galutinė priežiūros mokesčio už 2023 m. suma, remiantis 4 dalyje nurodytu apskaičiavimu. Tą sąskaitą faktūrą EVPRI pateikia DTPT ne vėliau kaip likus trisdešimčiai dienų iki galutinės mokėjimo dienos.
            
            
               11 straipsnis 
               Įsigaliojimas ir taikymo data
            
            
               Šis reglamentas įsigalioja ir pradedamas taikyti trečią dieną po jo paskelbimo Europos Sąjungos oficialiajame leidinyje.
            
            
               Šis reglamentas privalomas visas ir tiesiogiai taikomas visose valstybėse narėse.
            
            
               Priimta Briuselyje 2022 03 10
            
            
               
                     Komisijos vardu
               
               
                     Pirmininkė
                     Ursula VON DER LEYEN
               
            
         
         
            
                  
                     (1)
                  
                        OL L 173, 2014 6 12, p. 84. 
               
               
                  
                     (2)
                  
                        2019 m. gruodžio 18 d. Europos Parlamento ir Tarybos reglamentas (ES) 2019/2175, kuriuo iš dalies keičiamas Reglamentas (ES) Nr. 1093/2010, kuriuo įsteigiama Europos priežiūros institucija (Europos bankininkystės institucija), Reglamentas (ES) Nr. 1094/2010, kuriuo įsteigiama Europos priežiūros institucija (Europos draudimo ir profesinių pensijų institucija), Reglamentas (ES) Nr. 1095/2010, kuriuo įsteigiama Europos priežiūros institucija (Europos vertybinių popierių ir rinkų institucija), Reglamentas (ES) Nr. 600/2014 dėl finansinių priemonių rinkų, Reglamentas (ES) 2016/1011 dėl indeksų, kurie kaip lyginamieji indeksai naudojami finansinėse priemonėse ir finansinėse sutartyse arba siekiant įvertinti investicinių fondų veiklos rezultatus, ir Reglamentas (ES) 2015/847 dėl informacijos, teikiamos pervedant lėšas (OL L 334, 2019 12 27, p. 1).
               
               
                  
                     (3)
                  
                        2018 m. liepos 18 d. Europos Parlamento ir Tarybos reglamentas (ES, Euratomas) 2018/1046 dėl Sąjungos bendrajam biudžetui taikomų finansinių taisyklių, kuriuo iš dalies keičiami reglamentai (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 ir Sprendimas Nr. 541/2014/ES, bei panaikinamas Reglamentas (ES, Euratomas) Nr. 966/2012 (OL L 193, 2018 7 30, p. 1).